Rådets udtalelse

af 22. januar 2002

om Sveriges opdaterede konvergensprogram, 2001-2004

(2002/C 33/04)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særligt artikel 9, stk. 3,

under henvisning til Kommissionens henstilling,

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 22. januar 2002 gennemgik Rådet Sveriges opdaterede konvergensporgram, der dækker perioden 2001-2004. Rådet konstaterer med tilfredshed, at det ifølge det opdaterede program forventes, at de offentlige finanser vil blive ved med at udvise et overskud i hele perioden frem til 2004, da den svenske regering fastholder sin mellemsigtede målsætning om et budgetoverskud på i gennemsnit 2 % af BNP over konjunkturforløbet. Strategien med at mindske udgiftskvoten understøttes af dels en forpligtelse for staten til at overholde faste udgiftslofter, hvilket de seneste år har bidraget til at styrke troen på, at de offentlige finanser er sunde, dels et krav til de lokale myndigheder om budgetter i balance. Dette ledsages af en mindskelse af skattekvoten, som nu vil blive fremskyndet ved hjælp af de påtænkte ekstra skattelettelser i 2002. Rådet finder denne budgetstrategi passende, og den er i overensstemmelse med Rådets sidste udtalelse(2) og de overordnede retningslinjer for de økonomiske politikker. Rådet konstaterer endvidere med tilfredshed, at gældskvoten faldt til under referenceværdien på 60 % af BNP i 2000, og at den forventes fortsat at falde betydeligt i resten af programperioden.

Det markroøkonomiske scenario, der tegnes i programmet, og som indebærer en BNP-vækst på 1,7 % i 2001 og 2,4 % i 2002, forekommer optimistisk, og det er Rådets opfattelse, at der er stor risiko for en svækkelse af væksten, navnlig i 2002, idet udsigterne på globalt plan er blevet forværret siden færdiggørelsen af programmets makroøkonomiske scenario. På den anden side fremlægges der et lavvækstsscenario i det opdaterede program, der viser, at budgettet er i overskud trods en væsentligt lavere vækst i 2002. For 2003 og 2004 forekommer fremskrivningerne i programmet at være fornuftige.

Rådet noterer sig med tilfredshed, at med de budgetoverskud, som Sverige stiler efter ifølge det opdaterede program, vil landet fortsat til fulde overholde vækst- og stabilitetspagtens krav om en budgetsaldo "tæt på balance eller i overskud". Det vil også være tilfældet, selv om den økonomiske vækst skulle blive svækket og resultere i lavere offentlige overskud end forventet i programmet, således som Kommissionens økonomiske prognoser fra efteråret 2001 tyder på. Rådet glæder sig endvidere over, at der i programmet lægges vægt på holdbarheden i de offentlige finanser. Rådet noterer sig, at Sveriges strategi på dette punkt bygger på, at der på lang sigt fastholdes et overskud på 2 % af BNP. Ved at nedbringe gælds- og rentebetalingerne vil der blive plads til at dække en stor del af de omkostninger, der senere vil opstå som følge af befolkningens aldring. I betragtning af Sveriges forholdsvis høje skattekvote i forhold til andre industrialiserede lande opfordrer Rådet Sverige til at nedsætte den yderligere.

Rådet noterer sig, at Sverige på nuværende tidspunkt til fulde opfylder konvergenskriteriet om prisstabilitet og kan forventes at blive ved med at gøre det i årene frem til 2004. Efter flere år med lav inflation indtraf der en skarp stigning i foråret 2001, og den er forblevet forholdsvis høj siden da. Inflationspresset forventes ikke desto mindre at blive mindre i 2002 og derefter som følge af den forventede afdæmpning af den økonomiske aktivitet og fortsat løntilbageholdenhed.

De lange renter i Sverige er forblevet på et historisk lavt niveau, skønt de generelt er faldet mindre end i mange andre medlemsstater i 2001, muligvis som følge af svækkelsen af den svenske krone og usikkerheden omkring den internationale økonomiske udvikling. Sverige forventes fortsat at opfylde rentekonvergenskriteriet. Sverige opfylder fortsat ikke konvergenskirteriet vedrørende deltagelse i valutakursmekanismen. Den svenske krone har udvist volatilitet siden den sidste opdatering, og Rådet gentager, at Sverige må vise, at det er i stand til at overholde en passende paritet mellem den svenske krone og euroen i en tilstrækkelig lang periode uden alvorlige spændinger. Med henblik herpå og som nævnt i Rådets udtalelse om det opdaterede konvergensprogram fra 2000(3), "forventer Rådet, at Sverige beslutter at tilslutte sig ERM2 på et passende tidspunkt". For at opnå en høj og holdbar økonomisk vækst fastholdes strategien fra tidligere programmer, og der er som led heri blevet gennemført en række strukturelle foranstaltninger. Blandt disse foranstaltninger vil sænkningen af det fortsat høje skattetryk i højere grad tilskynde folk til at arbejde, jf. også de overordnede retningslinjer for de økonomiske politikker. Rådet hilser disse strukturelle foranstaltninger velkommen og tilskynder den svenske regering til beslutsomt at gå videre med disse initiaitiver.

(1) EFT L 209 af 2.8.1997.

(2) EFT C 73 af 6.3.2001.

(3) EFT C 73 af 6.3.2001.